b"\n_START_ARTICLE_\nKassetteb\xc3\xa5nd\n_START_SECTION_\nKassetteb\xc3\xa5ndets historie og udbredelse\n_START_PARAGRAPH_\nKassetteb\xc3\xa5nd blev introduceret i 1963 af den hollandske elektronikvirksomhed Philips. Til at begynde med fandtes et konkurrerende system fra Grundig, hvor kassetterne var lidt st\xc3\xb8rre. Efter f\xc3\xa5 \xc3\xa5r var systemet fra Philips altdominerende. I 1965 begyndte masseproduktionen. I l\xc3\xb8bet af 1970'erne blev kassetteb\xc3\xa5ndet yderst popul\xc3\xa6rt. En r\xc3\xa6kke store firmaer producerede kassetteb\xc3\xa5nd. De mest kendte b\xc3\xa5nd-fabrikanter p\xc3\xa5 den tid var: Agfa, Ampex, BASF, Fuji, Hitachi, Irish, Maxell, Philips, Scotch, Sony og TDK._NEWLINE_Kassetteb\xc3\xa5nd bruges nu kun i begr\xc3\xa6nset omfang. I stedet lagres musik typisk p\xc3\xa5 cd, computere eller MP3-afspillere. Kassetteb\xc3\xa5nd fremstilles dog stadig af bl.a. Sony, men siden 2003 har pladeselskaberne ikke udgivet nye albums p\xc3\xa5 kassette. Dette \xc3\xa6ndrede sig dog i 2017 da den danske folkgruppe T\xc3\xb8rfisk valgte at udgive deres nyeste album p\xc3\xa5 kassetteb\xc3\xa5nd.\n_START_SECTION_\nTekniske bem\xc3\xa6rkninger\n_START_PARAGRAPH_\nDer findes fire slags kassetteb\xc3\xa5nd: Ferro, Chrome, Ferro-Chrome og Metal. De to sidstn\xc3\xa6vnte er n\xc3\xa6rmest forsvundet fra markedet, fordi de var dyre (tilgeng\xc3\xa6ld var lydkvaliteten bedre end med de normale ferro-b\xc3\xa5nd)._NEWLINE_Kassetteb\xc3\xa5ndets st\xc3\xb8rrelse er ca. 10\xc2\xa0cm x 6\xc2\xa0cm. B\xc3\xa5ndet optages/afspilles med hastigheden 4,75\xc2\xa0cm/s. Dette er langsommere end spoleb\xc3\xa5nd, som typisk afspilles med 9,5\xc2\xa0cm/s eller 19\xc2\xa0cm/s (eller endnu h\xc3\xb8jere hastighed). Derfor kan man opn\xc3\xa5 bedre lydkvalitet ved at optage p\xc3\xa5 spoleb\xc3\xa5nd i stedet for kassetteb\xc3\xa5nd._NEWLINE_Se ogs\xc3\xa5 kassetteb\xc3\xa5ndoptager og b\xc3\xa5ndoptager."